Kaklo raumenys

Paviršiniai kaklo raumenys

Poodinis raumuo, platysma. Pradžia – didžiojo krūtinės ir deltinio raumenų fascijos. Pabaiga – apatinio žandikaulio apatinis kraštas, apatinė lūpa, burnos kampas. Šis raumuo įtempia kaklo odą, tempia žemyn apatinę lūpą, padeda nuleisti apatinį žandikaulį.
Inervuoja n. facialis. Krauju aprūpina a. transversa colli, a. facialis.
Sukamasis galvos raumuo, m. sternocleidomastoideus. Prasideda dviem pluoštais, vadinamais galvomis: medialinė galva – nuo krūtinkaulio rankenos, lateralinė galva – nuo medialinio raktikaulio trečdalio. Pabaiga – smilkinkaulio speninė atauga. Susitraukęs vienos pusės raumuo suka galvą į priešingą pusę ir palenkia galvą į savo pusę; susitraukę abiejų pusių – atlošia galvą ir atkiša smakrą; gulinčiam žmogui kelia galvą.
Inervuoja n. accessorius ir III–IV nn. cervicales. Krauju aprūpina r. sternocleidomastoideus (iš a. thyroidea superior), a. occipitalis.
Dvipilvis raumuo, m. digastricus. Raumenį sudaro priekinis ir užpakalinis pilveliai, jungiami tarp jų įsiterpiančios sausgyslės. Pradžia: priekinis pilvelis (venter anterior), apatinio žandikaulio dvipilvio raumens duobė, užpakalinis pilvelis (venter posterior), smilkinkaulio speninė įlanka. Abiejų pilvelių pabaiga – poliežuvinio kaulo kūnas. Dvipilvis raumuo nuleidžia apatinį žandikaulį, o kai žandikaulis fiksuotas – kelia poliežuvinį kaulą.
Inervuoja: priekinį pilvelį – n. trigeminus, užpakalinį pilvelį – n. facialis. Krauju aprūpina: priekinį pilvelį – a. submentalis, užpakalinį – a. occipitalis, a. auricularis posterior.
Ylinis poliežuvio raumuo, m. stylohyoideus. Pradža – smilkinkualio ylinė atauga. Pabaiga – poliežuvinio kaulo kūnas. Šis raumuo kelia ir traukia atgal poliežuvinį kaulą.
Inervuoja n. facialis. Krauju aprūpina a. occipitalis, a. facialis.
Malamasis poliežuvio raumuo, m. mylohyoideus. Pradžia – apatinio žandikaulio malamoji poliežuvio linija. Pabaiga – abiejų pusių raumenys susijungia siūle, einančia nuo smakro iki poliežuvinio kaulo. Raumuo kelia burnos dugną ryjant, kelia poliežuvinį kaulą, o kai jis fiksuotas, nuleidžia apatinį žandikaulį.
Inervuoja n. facialis. Krauju aprūpina a. sublingualis, a. submentalis.
Smakrinis poliežuvio raumuo, m. geniohyoideus. Pradžia – apatinio žandikaulio smakrinis dyglys. Pabaiga – poliežuvinio kaulo kūnas. Funkcija – kelia ir traukia į priekį poliežuvinį kaulą, o kai jis fiksuotas, nuleidžia apatinį žandikaulį.
Inervuoja I (C1) kaklinis nervas kartu su n. hypoglossus. Krauju aprūpina a. sublingualis, a. submentalis.

Apatiniai poliežuviniai raumenys, musculi infrahyoidei

Krūtinkaulinis poliežuvio raumuo, m. sternohyoideus. Pradžia – medialinis raktikaulio galas, krūtinkaulio rankena. Pabaiga- poliežuvinio kaulo kūnas. Raumuo rijimo pabaigoje nuleidžia poliežuvinį kaulą.
Inervuoja I–III (C1-C3) kaklinių nervų šakos. Krauju aprūpina a. thyroidea inferior, a. transversa cervicis.
Krūtinins skydo raumuo, m. sternothyroideus. Pradžia- krūtinkaulio rankena, pirmo šonkaulio kremzlė. Pabaiga – skydinės kremzlės plokštelė žemiau įstrižosios linijos. Rijimo pabaigoje šis raumuo nuleidžia gerklas.
Inervuoja I–III (C1-C3) kaklinių nervų šakos. Krauju aprūpina a. thyroidea inferior, a. transversa colli.
Skydinis poliežuvio raumuo, m. thyrohoideus. Pradžia – skydinės kremzlės plokštelė virš įstrižosios linijos. Pabaiga – poliežuvinio kaulo didysis ragas. Raumuo suartina gerklas ir poliežuvinį kaulą.
Inervuoja n. hypoglossus. Krauju aprūpina a. thyroidea inferior, a. transversa colli.
Mentinis poliežuvio raumuo, m. omohyoideus. Raumenį sudaro du atskiri pilveliai, sujungti tarp jų įsiterpusios sausgyslės. Pradžia yra apatinis pilvelis (venter inferior), viršutinis mentės kraštas; viršutinis pilvelis (venter superior), poliežuvinio kaulo kūnas. Pabaiga – tarpinė sausgyslė. Šis raumuo rijimo pabaigoje nuleidžia poliežuvinį kaulą.
Inervuoja I–III (C1-C3) kaklinių nervų šakos. Krauju aprūpina a. thyroidea inferior, a. transversa colli.

Gilieji kaklo raumenys

Ilgasis kaklo raumuo, m. longus colli. Raumenį sudaro trys skaidulų grupės, vadinamos dalimis. Viršutinės įstrižinės dalies, pars obliqua superior, pradžia yra antras – penktas kaklo slankstelių skersinės ataugos, pabaiga – atlanto priekinis lankas. Apatinės įstrižinės dalies (pars obliqua inferior), pradžia yra trijų viršutinių krūtinės slankstelių kūnai, pabaiga – V–VI kaklo slankstelių skersinės ataugos. Vertikalios dalies (pars verticalis) pradžia yra III–I krūtinės ir VII–V kaklo slankstelių kūnai, pabaiga – II–IV kaklo slankstelių kūnai. Raumuo lenkia kaklą į priekį, o įstrižinės dalys – į šoną ir suka į priešingą pusę.
Visą raumenį įnervuoja II–VI (C2-C6) kaklinių nervų šakos. Kraujų aprūpina a. vertebralis, a. cervicalis ascendens, a. cervicalis profunda.
Ilgasis galvos raumuo, m. longus capitis. Pradžia – kaklo slankstelių, išskyrus atlantą ir ašį, skersinės ataugos. Pabaiga – pakauškaulio pamatinė dalis, pars basilaris ossis occipitalis. Raumuo lenkia galvą ir kaklą.
Inervuoja I–III (C1- C3) kaklinių nervų šakos. Krauju aprūpina a, vertebralis, a. cervicalis profunda.
Priekinis laiptinis raumuo, m. scalenus anterior. Pradžia kaklo slankstelių, išskyrus du pirmuosius, skersinės ataugos. Pabaiga – pirmo šonkaulio viršutinis paviršius, raumuo kelia pirmą šonkaulį. Susitraukę abiejų pusių raumenys lenkia kaklą į priekį, vienos pusės – lenkia galvą į savo pusę.
Inervuoja V–VI (C5-C6) kaklinių nervų šakos. Krauju aprūpina a. cervicalis ascendens, a. thyroidea inferior.
Vidurinis laiptinis raumuo, m. scalenus medius. Pradžia – visų kaklo slankstelių, išskyrus atlantą, skersinės ataugos. Pabaiga – pirmo šonkaulio viršutinis paviršius. Šis raumuo kelia pirma šonkaulį. Susitraukę abiejų pusių raumenys lenkia kaklą į priekį, vienos pusės – lenkia galvą į savo pusę.
Inervuoja III–VIII (C3-C8) kaklinių nervų šakos. Krauju aprūpina a. cervicalis profunda, a. vertebralis.
Užpakalinis laiptinis raumuo, m. scalenus posterior. Pradžia – trijų apatinių kaklo slankstelių skersinės ataugos. Pabaiga – antro šonkaulio išorinis paviršius. Raumuo kelia II šonkaulį. Susitraukę abiejų pusių raumenys lenkia kaklą į priekį, vienos pusės – lenkia galvą į savo pusę.
Inervuoja VI–VIII (C6- C8) kaklinių nervų šakos. Krauju aprūpina a. cervicalis profunda, a. trensversa colli, a. intercostalis posterior.

Kaklo fascijos, fasciae colli

Kaklo fascijos yra sudėtingos sandaros dėl raumenų ir kaklo organų gausos bei sudėtingo jų tarpusavio santykio. Skiriami trys kaklo fascijų sluoksniai, vadinami plokštelėmis. Paviršinė plokštelė (lamina superficialis) yra po oda ir poodiniu raumeniu. Ji apgaubia visą kaklą ir suformuoja makštis galvos sukamajam ir trapeciniam raumenims, apačioje tvirtinasi prie krūtinkaulio rankenos viršutinio krašto ir raktikaulio, viršuje – prie poliežuvinio kaulo kūno, virš kurio dengia viršutinių poliežuvinių raumenų grupę. Priešgerklinė plokštelė (lamina pretrachealis) ryškesnė poliežuvinėje srityje. Prasidėjusi nuo krūtinkaulio rankenos ir raktikaulio užpakalio paviršiaus, ji kyla iki poliežuvinio kaulo, o šonuose siekia mentinį poliežuvio raumenį. Ši plokštelė sudaro fascines makštis apatiniams poliežuviniams raumenims. Priešstuburinė plokštelė (lamina prevertebralis) yra už trachėjos ir dengia giliuosius kaklo raumenis, suformuodama jiems fascines makštis. Ji jungiasi su miegine makštimi (vagina carotica) apsupančia kaklo kraujagyslių ir nervų pluoštą: bendrąją miego arteriją (a. carotis communis), vidinę jungo veną (v. jugularis interna) ir klajoklį nervą (n. vagus). Apačioje prasidėjusi kaip vidinės krūtinės fascijos (fascia endothoracica) tęsinys, viršuje ji siekia kaukolės pamatą. Tarp fascijų ir kaklo organų lieka puriojo skaidulinio jungiamojo audinio užpildyti tarpai, kuriais gali plisti dėl uždegimo susidarę pūliniai. Antkrūtinininis tarpas (spatium suprasternale) yra virš krūtinkaulio jungo įlankos, tarp kaklo fascijų paviršinės ir priešgerklinės plokštelių. Previsceralinis (priešgerklinis) tarpas (spatium previscerale) yra tarp priešgerklinės plokštelės ir trachėjos. Retrovisceralinis (užryklinis) tarpas (spatium retroviscerale) yra tarp ryklės ir priešstuburinės plokštelės; šiuo tarpu pūliniai iš kaklo srities gali nusileisti iki tarpuplaučio (mediastinum).

Naudota literatūra ir informacijos šaltiniai

1. http://www.eurolab.ua/anatomy/496/ 2. http://anatomy-portal.info/tekahtml/myologia/caput.html 3. G. Česnys, J. Tutkuvienė, A. Barkus, V. Gedrimas, R. Jankauskas, R. Rizgelienė, J. Žukienė ,,Žmogaus anatomija“